b'\n_START_ARTICLE_\nZyklon B\n_START_PARAGRAPH_\nZyklon (my\xc3\xb6hemmin Zyklon A) oli alun perin saksalaisen Nobel-palkitun kemistin Fritz Haberin ennen ensimm\xc3\xa4ist\xc3\xa4 maailmansotaa tuholaismyrkyksi suunnitteleman syaanivetyvalmisteen (vaikuttava aine sinihappo, HCN) tavaramerkki. Maailmansotien v\xc3\xa4liss\xc3\xa4 siit\xc3\xa4 jatkokehiteltiin sinet\xc3\xb6ityihin kanistereihin pakattu Zyklon B, jota k\xc3\xa4ytettiin vesiliuoksena desinfiointiin ja kaasuna loisten ja tuholaisten torjuntaan. Zyklon B:ta vastaava tuote on yh\xc3\xa4 tuotannossa tuholaistorjuntaa varten T\xc5\xa1ekiss\xc3\xa4 tuotemerkill\xc3\xa4 Uragan D2 (\xe2\x80\x9dUragan\xe2\x80\x9d tarkoittaa hurrikaania). _NEWLINE_Tunnetuksi Zyklon B:n tekiv\xc3\xa4t natsit k\xc3\xa4ytt\xc3\xa4ess\xc3\xa4\xc3\xa4n sit\xc3\xa4 tuhoamisleireill\xc3\xa4\xc3\xa4n vankien tappamiseen. Tutkimusten mukaan konsentraatioltaan 3\xc2\xa0440\xc2\xa0ppm Zyklon B:t\xc3\xa4 sis\xc3\xa4lt\xc3\xa4v\xc3\xa4 kaasuseos tappaa ihmisen minuutissa._NEWLINE_Zyklon B toimitettiin k\xc3\xa4ytt\xc3\xa4j\xc3\xa4lle kidemuotoisena; kidevedett\xc3\xb6miin, voimakkaasti absorboiviin, kipsikiteisiin oli imeytetty nestemuotoista syaanivety\xc3\xa4. Sit\xc3\xa4 s\xc3\xa4ilytettiin ilmatiiviiss\xc3\xa4 purkeissa. Tuotteeseen oli alun perin lis\xc3\xa4tty hajuaine, koska kaikki eiv\xc3\xa4t tunnistaneet sen heikkoa karvasmantelin tuoksua. Natsi-Saksan viranomaiset vaativat heille toimitettavasta Zyklon B:st\xc3\xa4 hajuaineen poistettavaksi.\n_START_SECTION_\nK\xc3\xa4ytt\xc3\xb6 ihmisiin\n_START_PARAGRAPH_\nToisen maailmansodan aikaisilla tuhoamisleireill\xc3\xa4 kidemuotoinen myrkky pudotettiin kaasukammioiden ilmanvaihtoventtiileihin, mink\xc3\xa4 j\xc3\xa4lkeen siit\xc3\xa4 ilmankosteuden vaikutuksesta vapautui ilmaan tappavaa syanidi-kaasua. Rudolf H\xc3\xb6ssin mukaan 5\xe2\x80\x937 kiloa Zyklon B -kaasua riitti tappamaan 1\xc2\xa0500 ihmist\xc3\xa4. Kahdessa vuodessa kaasua kului pelk\xc3\xa4st\xc3\xa4\xc3\xa4n Auschwitzissa noin 20\xc2\xa0000 kiloa. Kiteet valmisti ja toimitti leireille IG Farbenin alaiset yritykset Degesch ja Tesch & Stabenow. Patentin omisti Degesch. Ensimm\xc3\xa4iset kokeet tehtiin Auschwitzissa 3. syyskuuta 1941 ven\xc3\xa4l\xc3\xa4isill\xc3\xa4 sotavangeilla. Sodan aikana natsit tappoivat Zyklon B:ll\xc3\xa4 yli miljoona ihmist\xc3\xa4, joista p\xc3\xa4\xc3\xa4osa oli juutalaisia.\n_START_SECTION_\nZyklon B ja holokaustin kielt\xc3\xa4minen\n_START_PARAGRAPH_\nInternetiss\xc3\xa4 voi t\xc3\xb6rm\xc3\xa4t\xc3\xa4 erilaisiin denialistisiin n\xc3\xa4k\xc3\xb6kantoihin, jotka kielt\xc3\xa4v\xc3\xa4t juutalaisten holokaustin olemassaolon. Zyklon B:n vaikutuksilla ja k\xc3\xa4yt\xc3\xb6n vaikeudella spekulointi on ollut revisionistien mieliaihe. Yhten\xc3\xa4 todisteena sille, ettei kaasua olisi k\xc3\xa4ytetty, on esitetty ett\xc3\xa4 kaasukammioista ei ole l\xc3\xb6ydetty j\xc3\xa4\xc3\xa4nteit\xc3\xa4 preussinsinisest\xc3\xa4, jota Zyklon B:n k\xc3\xa4yt\xc3\xb6st\xc3\xa4 olisi pit\xc3\xa4nyt j\xc3\xa4\xc3\xa4d\xc3\xa4. Krakovan oikeustieteellinen tutkimuskeskus Instytut Ekspertyz S\xc4\x85dowych l\xc3\xb6ysi kuitenkin vuonna 1994 rakennuksista huomattavia syanidim\xc3\xa4\xc3\xa4ri\xc3\xa4._NEWLINE_Saksan laki m\xc3\xa4\xc3\xa4r\xc3\xa4si Zyklon B -kaasuun merkint\xc3\xa4aineen varoittamaan hajulla kaasun olemassaolosta. SS:n vaatimuksesta haju poistettiin. Jos kaasua k\xc3\xa4ytettiin vain ruumiisiin ja sy\xc3\xb6p\xc3\xa4l\xc3\xa4isten h\xc3\xa4vitt\xc3\xa4miseen, t\xc3\xa4lle toimenpiteelle ei olisi ollut mit\xc3\xa4\xc3\xa4n tarvetta.'